Opposisiepartye stap uit Nkandla-vergaderingPres. Jacob Zuma se Nkandla-woning Dít nadat die ANC geweier het om pres. Jacob Zuma voor die komitee te roep en die Openbare Beskermer se bevindinge teen hom af te dwing. Mmusi Maimane, parlementêre leier van die DA, het die uitstappery gelei nadat ŉ debat van sowat twee en ŉ half uur nie die dooiepunt oor dié kwessies kon oplos nie. Maimane, die Ekonomiese Vryheidsvegters (EFF) en ACDP het vergeefs by die ANC gepleit om ŉ regsmening in te win oor Zuma se verklaarde siening dat hy nie verplig is om die OB se verslag oor Nkandla te aanvaar nie. “Ons het ŉ dooiepunt bereik,” het Maimane gesê. “Ons moet tot ŉ punt kom oor hierdie saak. Sal die ANC nie minstens in die stadium instem tot ŉ regsmening nie? Wat vir my duidelik is, is dat die ANC nie tot enigiets gaan instem nie. Hulle wil net hê ons moet ŉ ritueel uitvoer. Ons kan nie op die vlak voortgaan nie.” ŉ Mediakonferensie is ná die uitstap gehou waar Maimane gesê het die ANC skep ŉ situasie waar dit aanvaarbaar is om die outoriteit van Hoofstuk 9-instellings en die parlement te ignoreer. “Dit is nie wat die samestellers van die Grondwet bedoel het nie… al die opposisiepartye onttrek dus van die Nkandla ad hoc-komitee.” Volgens Maimane sal opposisiepartye egter nie die saak hier laat nie en sal hulle regsadvies inwin oor hoe om Zuma verantwoordbaar te hou.